輸粟行
作者：周紫芝
朝代：宋

paragraphs: 天寒村落家家忙，飯牛穫稻催滌場。
燎薪炊黍呼婦子，夜半舂粟輸官倉。
大兒擔囊小負槖，掃廪傾囷不須惡。
縣胥里正不到門，了得官租舉家樂。
去年有米不願餘，今年米白要如珠。
路傍老人拍手笑，盡道官兵嫌米麤。
良農飬兵與胡競，胡騎不來自亡命。
田家終歲負耕縻，十農飬得一兵肥。
一兵唱亂千兵隨，千家一炬無孑遺。
莫飬兵，飬兵殺人人不知。